अफरीदी से कोई निजी दुश्मनी नहीं : पीसीबी  
पीसीबी के मुख्य संचालन अधिकारी सुभान अहमद ने कहा कि यह गलत धारणा है कि हमारी अफरीदी से कोई व्यक्तिगत दुश्मनी है।
पाकिस्तान क्रिकेट बोर्ड ने कहा है कि बर्खास्त कप्तान शाहिद अफरीदी से उसकी कोई व्यक्तिगत रंजिश नहीं है और उसके खिलाफ कार्रवाई खिलाड़ियों को अनुशासित बनाने की प्रक्रिया का हिस्सा है। पीसीबी के मुख्य संचालन अधिकारी सुभान अहमद ने एक इंटरव्यू में कहा, यह गलत धारणा है कि हमारी अफरीदी से कोई व्यक्तिगत दुश्मनी है। हम एक पेशेवर खिलाड़ी के तौर पर उसकी उपलब्धियों का सम्मान करते हैं। जहां तक हमारा सवाल है तो अनुशासन से ऊपर कोई नहीं है। उन्होंने कहा, हमने तय किया है कि अनुशासन के मामलों में कोई समझौता नहीं किया जाएगा। शाहिद ने टीम से जुड़े संवेदनशील मामलों पर मीडिया में बयान देकर केंद्रीय अनुबंध के नियमों और खिलाड़ियों की आचार संहिता का उल्लंघन किया है।   सुभान ने कहा, अनुशासनात्मक कार्रवाई के तहत आयरलैंड श्रृंखला के लिए उससे कप्तानी वापिस ली गई। संन्यास लेने के बाद बोर्ड की आलोचना करने के लिए उसके खिलाफ फिर अनुशासनात्मक कार्रवाई की गई। उन्होंने कहा कि पिछले साल के स्पॉट फिक्सिंग प्रकरण के बाद पीसीबी ने अनुशासनात्मक मसलों पर कड़ा रुख अपनाने का फैसला किया था।